**Justin Pierre James Trudeau** (s. 25. joulukuuta 1971 Ottawa, Ontario) on kanadalainen poliitikko, maan nykyinen pääministeri ja Kanadan liberaalipuolueen johtaja. Trudeau nousi Kanadan pääministeriksi liberaalien saatua enemmistön vuoden 2015 parlamenttivaaleissa.

Elämä ja ura
------------

Trudeau on Kanadan pitkäaikaisen pääministerin Pierre Trudeaun vanhin poika. Hän kävi muun muassa International Baccalaureate -ohjelman ja opiskeli englannin- ja ranskankielistä kirjallisuutta McGill-yliopistossa Montrealissa sekä pedagogiikkaa Brittiläisen Kolumbian yliopistossa Vancouverissa. Politiikkaan Trudeau hakeutui vähitellen isänsä kuoleman jälkeen. Hänet valittiin Kanadan parlamenttiin vuonna 2008. Liberaalipuolueen johtoon Trudeau valittiin huhtikuussa 2013 yli 80 prosentin kannatuksella.

Lokakuussa 2015 pidetyissä vaaleissa Trudeaun johtama liberaalipuolue sai enemmistön Kanadan parlamenttiin. Vielä syksyllä hallitseva konservatiivipuolue, liberaalit ja Uusi demokraattinen puolue olivat mielipidetiedusteluissa tasaväkisiä. Edellisissä vuoden 2011 vaaleissa puolue oli pudonnut kolmanneksi suurimmaksi puolueeksi ensimmäistä kertaa historiansa aikana. Trudeau on ilmoittanut haluavansa kasvattaa panostuksia infrastruktuuriin ja tiukentaa Kanadan ilmastopolitiikkaa. Hän on myös kertonut haluavansa laillistaa marihuanan sekä korottaa varakkaiden verotusta ja laskea samalla vähemmän ansaitsevien verotusta.

Virkavalansa Trudeau vannoi 4. marraskuuta 2015. Trudeaun hallituksen kokoonpano herätti huomiota, sillä ensimmäistä kertaa Kanadan historiassa hallituksen ministereistä puolet oli naisia ja ministereiksi valitut olivat pääosin nuoria ja edustivat erilaisia väestöryhmiä.

Vuonna 2016 Trudeau osallistui Torontossa ensimmäisenä Kanadan pääministerinä Pride-kulkueeseen.

Näkemyksiä
----------

Trudeau on julkisesti julkistanut olevansa feministi. Liberaalipuolue on myös julistanut nollatoleranssin seksuaaliselle häirinnälle.

Trudeau on eutanasian kannattaja.

Häirintäkohu
------------

Kesällä 2018 eräs bloggaaja julkaisi lehtileikkeen vuodelta 2000, jossa Trudeaun kerrotaan musiikkifestivaaleilla "tarttuneen naispuoliseen toimittajaan sopimattomasti". Naistoimittajan nimeä ei ole julkaistu. Trudeau ei ollut tuolloin politiikassa, mutta oli kuitenkin tunnettu henkilö entisen pääministerin poikana. Trudeau on toistuvasti joutunut puolustautumaan syytöksiä vastaan ja on sanonut ettei koe toimineensa sopimattomasti.

Yksityiselämä
-------------

Trudeau kihlautui vuonna 2004 televisiojuontaja Sophie Grégoiren kanssa. He avioituvat vuonna 2005 ja erosivat vuonna 2023. Heillä on kolme lasta. Uskonnoltaan Trudeau on katolilainen.

Kunnianosoituksia
-----------------

* Kuningatar Elisabet II:n timanttijuhlan mitali (Iso-Britannia, 2012)
* Plejadien ritarikunta (OIF, 2019)

Lähteet
-------

1. ↑  Justin Trudeau *The Canadian Encyclopedia*. Viitattu 30.3.2016. (englanniksi)
2. 1 2 3  Tapiola, Paula: Uusi pääministeri Justin Trudeau – Kanadan Kennedyjä *Yle Uutiset*.  20.10.2015. Viitattu 30.3.2016.
3. ↑  Woods, Allan: Justin Trudeau takes up father's torch for Canada's Liberal party  17.4.2013. The Guardian. Viitattu 21.10.2015. (englanniksi)
4. ↑  Saarikoski, Saska: Liberaalien nuori tähti Justin Trudeau lasketteli valtaan Kanadassa *HS.fi*.  20.10.2015. Viitattu 21.10.2015.
5. 1 2  Phipps, Claire: Justin Trudeau: who is Canada's new prime minister?  20.10.2015. The Guardian. Viitattu 21.10.2015. (englanniksi)
6. ↑  Tapiola, Paula: Puolet Kanadan uuden hallituksen ministereistä on naisia – "Koska on 2015" *yle.fi*.  5.11.2015. Yle Uutiset. Viitattu 8.11.2015.
7. ↑
8. 1 2  Justin Trudeau häirintäkohun keskellä – sanoo, ettei olisi ollut niin tunkeileva, jos olisi tiennyt naisen olevan toimittaja demokraatti.fi.
9. ↑
10. ↑
11. ↑  Justin Trudeau: Asumusero! *www.iltalehti.fi*. Viitattu 2.8.2023.
12. ↑  Justin Trudeau on being Catholic, pro-women's rights and pro-choice (Arkistoitu – Internet Archive)
13. ↑  Justin Trudeau *The Governor General of Canada*.  2023. Viitattu 14.2.2023. (englanniksi)
14. ↑  The Canadian Branch of the Assemblée parlementaire de la Francophonie (APF) presents its award recipients for l’Ordre de la Pléiade 2019 *Parliament of Canada*.  2019. Viitattu 14.2.2023. (englanniksi)

Aiheesta muualla
----------------

* Kuvia tai muita tiedostoja aiheesta **Justin Trudeau** Wikimedia Commonsissa

* Meet Justin Trudeau (englanniksi, ranskaksi)
* Kanadan parlamentin kirjaston profiili (englanniksi, ranskaksi)

Pääministerin tunnusKanadan pääministerit

* Macdonald
* Mackenzie
* Abbott
* Thompson
* Bowell
* Tupper
* Laurier
* Borden
* Meighen
* King
* Bennett
* St. Laurent
* Diefenbaker
* Pearson
* P. Trudeau
* Clark
* Turner
* Mulroney
* Campbell
* Chrétien
* Martin
* Harper
* J. Trudeau


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Yhdysvallat
* Latvia
* Tšekki
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* IdRef
* Hufvudstadsbladet

 |

 |